अधिकारी को नेशनल अवॉर्ड दिलाने का वादा किया; साथियों में अनबन के चलते गिरफ्तार हुआ ठग
Jammu Kashmir PMO Officer Kiran Patel Fraud Case -  जम्मू-कश्मीर में खुद को PMO का अफसर बताकर जेड प्लस सुरक्षा हासिल करने वाला किरण पटेल गुजरात पुलिस की रिमांड पर है। हालांकि, जम्मू-कश्मीर में उसके कारनामों की फेहरिस्त लंबी है।
जम्मू-कश्मीर में खुद को PMO का अफसर बताकर जेड प्लस सुरक्षा हासिल करने वाला किरण पटेल गुजरात पुलिस की रिमांड पर है। हालांकि, जम्मू-कश्मीर में उसके कारनामों की फेहरिस्त लंबी है। सूत्रों के मुताबिक, किरण ने जम्मू यात्रा के दौरान कई IAS और जम्मू-कश्मीर एडमिनिस्ट्रेटिव सर्विस के अफसरों को ठगा है। कुछ अफसरों से अच्छी पोस्टिंग का वादा किया, तो कई लोगों को कमीशन के बदले बड़ी राशि दिलाने की बात कही।
कुछ को उसने बड़े प्रोजेक्ट दिलाने और दिल्ली में सत्ता के गलियारे तक पहुंच का झांसा दिया। किरण ने इन अफसरों से बड़ी रकम ठगी। अब वे डर रहे हैं, क्योंकि वे सामने आए तो अवैध लेन-देन के मामले में गिरफ्तार हो जाएंगे।
ठग ने पुलवामा के DC को राष्ट्रीय पुरस्कार दिलाने का वादा किया
ऐसे ही एक मामले में एक अफसर ने ऊंची पोस्टिंग के लिए एक करोड़ रुपए दिए थे। किरण अक्टूबर 2022 से मार्च 2023 के बीच 4 बार कश्मीर आया। एक यात्रा के दौरान उसने पुलवामा के DC बसीर चौधरी को राष्ट्रीय पुरस्कार दिलाने का वादा किया। संयोग से बसीर को टीबी उन्मूलन पर वाराणसी में 24 मार्च को प्रधानमंत्री नरेंद्र मोदी से पुरस्कार मिला। यह कोई नहीं जानता कि उसने इसमें भूूमिका निभाई या नहीं। भास्कर ने पुलवामा के DC बसीर और वरिष्ठ पुलिस अधीक्षक जुल्फिकार से पक्ष जानना चाहा तो उन्होंने टिप्पणी करने से इनकार कर दिया। सूत्रों के मुताबिक, जिस तरह बेधड़क वह LOC पर गया, इससे यह बात तय है कि उस पर किसी बड़े व्यक्ति का हाथ था।
पुलिस ने 2 मार्च को अरेस्ट किया, 16 मार्च तक खुलासा नहीं किया
अक्टूबर में पहली यात्रा के दौरान किरण को सुरक्षा दी गई थी। बसीर ने वरिष्ठ पुलिस अधीक्षक जुल्फिकार को फोन किया। उन्होंने ही उसे बुलेटप्रूफ वाहन, एस्कॉर्ट वाहन और एक दर्जन से अधिक सुरक्षाकर्मियों की सुरक्षा मुहैया कराई। इस मामले में दोनों से पूछताछ की गई है। किरण को 2 मार्च को गिरफ्तार किया गया, लेकिन पुलिस ने 16 मार्च तक इसका खुलासा नहीं किया।
पुलिस को लगा कि उसने बहुत बड़ी मछली को पकड़ा है। इसलिए वह यही गणित लगाती रही कि क्या करे और क्या न करे। आशंका यह भी जताई जा रही है कि ऊपर से उसे छोड़ने का दबाव डाला गया था, लेकिन पुलिस ने बचते हुए उसे कोर्ट में पेश कर दिया। यह भी खबर है कि अमित पंड्या और जय सीतापारा ने ही किरण का पर्दाफाश करने में भूमिका निभाई। इसीलिए पुलिस ने उन्हें गिरफ्तार नहीं किया।
दोषी अफसरों को सजा देने का वादा हुआ, लेकिन अभी तक कार्रवाई नहीं
29 मार्च को जम्मू-कश्मीर प्रशासन ने कश्मीर के डिविजनल कमिश्नर विजय कुमार बिधुड़ी को किरण की कश्मीर यात्राओं की जांच करने का आदेश दिया। सात दिन में रिपोर्ट देने काे कहा। यह अब तक नहीं हुई। इसी तरह ADGP पुलिस ने कहा था कि दोषी अफसरों को सजा दी जाएगी। हालांकि, अभी तक किसी के खिलाफ कार्रवाई नहीं की गई है।
दानिश हसन ने बताया कि किरण ने उसे ठगा है
अब तक एक ही व्यक्ति सामने आया है, जिसने दावा किया है कि किरण ने उसे ठगा। 26 साल के दानिश हसन ने आरोप लगाया है कि वह श्रीनगर में शैलेश जैन और पीयूष जैन के संपर्क में आया था। दोनों ने उसे किरण को चेतन प्रकाश बताकर मिलवाया था। इन लोगों ने उसे ड्राईफ्रूट का कारोबार करने वाली मीरा ट्रेडिंग कंपनी में 18 लाख रु. निवेश करने के लिए मना लिया। पैसे लेकर ये फरार हो गए और किसी को कुछ न बताने के लिए धमकाया। जब किरण गिरफ्तार हुआ तो दानिश पुलिस के पास पहुंचा।
गुजरात में गृह विभाग से अफसर को हटाया, बैकडेट में ऑर्डर की आशंका
गुजरात के गृह राज्यमंत्री के दफ्तर में तैनात रहे राजकोट मनपा के सब ऑडिटर भार्गव ठाकर को गांधीनगर से सेवामुक्त किए जाने की जानकारी सामने आई है। इसे किरण मामले के तूल पकड़ने के बाद उठ रहे सवालों से बचने की जुगत के रूप में देखा जा रहा है। यह ऑर्डर बैक डेट में 31 जनवरी को जारी किया गया है। हालांकि, अब तक राजकोट मनपा नहीं पहुंचा है। ऑर्डर मंत्री के निजी सचिव आशीष वाला के हस्ताक्षर से जारी है। जब उनसे संपर्क किया गया तो उन्होंने चुप्पी साध ली।
साथियों में अनबन के चलते गिरफ्तार हुआ किरण पटेल
साथियों से अनबन ही किरण की गिरफ्तारी की वजह बनी। उसे दो लोगों की मदद मिली, जिनकी पहुंच सत्ता के गलियारों तक थी। ये गुजरात के CM ऑफिस के पूर्व PRO हितेष पंड्या का बेटा अमित और एक अन्य व्यक्ति है। हालांकि, किरण के दो गुजराती सहयोगियों कारोबारी जय सीतापारा और डॉ. हार्दिक चंदाना की भूमिका स्पष्ट नहीं है। बताया जा रहा है कि सहयोगियों को डर था कि किरण का कद बड़ा होता जा रहा है, जो उन्हीं के लिए घातक होगा।